న్యూజిలాండ్‌తో తొలి మూడు వన్డేలకు
టీమిండియా జట్టు ఎంపిక
మొదటి మ్యాచ్‌ 16న ధర్మశాల
చివరి మ్యాచ్‌ 29న విశాఖపట్నం
ముంబై : న్యూజిలాండ్‌తో ఈనెల 16 నుంచి జరిగే అయిదు వన్డేలసిరీస్‌ ప్రారంభంకానుంది. కాగా ఇందులో భాగంగా వన్డే జట్టును ఎంపిక చేసేందుకు సెలక్షన్‌ కమిటీ సమావేశమైంది. టీమిండియా ఆడే తొలి మూడువన్డేలకు జట్టును ఎంపిక చేసింది. చీఫ్‌ సెలెక్టర్‌ ఎంఎస్‌కె ప్రసాద్‌ నేతృత్వంలోని కొత్త సెలక్షన్‌ కమిటీ తొలిసారి సమావేశమై 15 మందితో కూడిన జట్టును ప్రకటించింది. న్యూజిలాండ్‌తో జరిగే వన్డే సిరీస్‌లో ఆల్‌ రౌండర్‌ యువరాజ్‌ సింగ్‌కు నిరాశ ఎదురైంది. అతడికి సెలక్టర్లు మొండిచేయి చేపారు. ఇర్షాన్‌ పఠాన్‌, స్టువర్ట్‌ బిన్నీలకు కూడా నిరాశ కలిగింది. కొత్తగా జట్టులోకి జయంత్‌ యాదవ్‌కు స్థానం కల్పించారు. కాగా రవీంద్ర జడేజా, అశ్విన్‌, షమీకి విశ్రాంతి నివ్వగా రైనా, మన్‌దీప్‌, కేదార్‌ జాదవ్‌, హార్థిక్‌ పాండ్యాలకు జట్టులో చోటు కల్పించారు. భారత్‌-న్యూజిలాండ్‌ జట్ల మధ్య అయిదు వన్డేల సిరీస్‌లో భాగంగా తొలి వన్డే అక్టోబరు 16న ధర్మశాలలో జరగనుంది. చివరి మ్యాచ్‌ అక్టోబరు 29న విశాఖపట్నంలో జరుగనుంది.
అనురాగ్‌ ఠాకూర్‌పై మండిపడ్డ మోడీ
లలిత్‌ మోడీ ఐపిఎల్‌ను ప్రారంభించి క్రికెట్‌కు కమర్షియల్‌ గ్లామర్‌ అద్దిన మేధావి.ఆ తరువాత ఐపిఎల్‌లో ఆర్థిక అవకతవకలు జరిగాయనే నేరారోపణలతో దేశాన్ని విడిచి పారిపోయాడు. కాగా తాజాగా బిసిసిఐ అధ్యక్షుడు అనురాగ్‌ ఠాకూర్‌పై లలిత్‌ మోడీ తీవ్ర వ్యాఖ్యలు చేశాడు.భారత్‌ క్రికెట్‌లో ఫిక్సర్‌ ఎవరైనా ఉన్నారా అంటే అది అనురాగ్‌ ఠాకూర్‌ అని లలిత్‌ మోడీ మండిపడ్డాడు. అనురాగ్‌ ఠాకూర్‌కు సంబంధించిన క్రికెటింగ్‌ పత్రాలు కూడా నకిలీవే అంటూ పేర్కొన్నాడు. లోథా కమిటీ సిఫార్సులకు సంబంధించి సుప్రీంకోర్టు నిర్ణయంతో ఇప్పటికే బిసిసిఐ తీవ్ర ఇబ్బందుల్లో కూరుకుపోయింది. తాజాగా ఠాకూర్‌పై లలిత్‌ మోడీ చేసిన వ్యాఖ్యలు బిసిసిఐని మరింత ఇరకాటంలోకి నెట్టేవే.